ભાજપ માટે બીજી ચિંતાની વાત એ છે કે, કૉંગ્રેસ ફાયદામાં રહી છે. કૉંગ્રેસ પાસે પહેલાં ગણીને 6 નગરપાલિકા હતી ને એ ત્રણ ગણીને વધીને 17 થઈ ગઈ છે. ગુજરાતમાં પહેલાં કૉંગ્રેસની હાલત એ હદે ખરાબ હતી કે, તેને નગરપાલિકા જેવી ચૂંટણીઓમાં ઊભા રહેવા માટે મુરતિયા જ નહોતા મળતા. કૉંગ્રેસના સિમ્‍બોલ પર ઊભા રહેવા લોકો તૈયાર નહોતા થતા ને તેના કારણે કૉંગ્રેસે અપક્ષ ઊભા રહેલા ઉમેદવારોને ટેકો આપવો પડતો. કૉંગ્રેસને ઉમેદવારો જ ના મળે એ શરમજનક કહેવાય ને એ શરમમાંથી બચવા કૉંગ્રેસે અપક્ષોને ટેકો આપવાનો ખેલકરવો પડતો. વિધાનસભાની ચૂંટણીમાં બેઠકો વધી પછી કૉંગ્રેસે આ વખતે પોતાના જોર પર લડવાનું એલાન કરેલું. તેમાં પણ જાફરાબાદ સહિતની ઘણી નગરપાલિકામાં ભાજપે તેનો ફજેતો તો કર્યો જ. કૉંગ્રેસને ઉમેદવારો જ ના મળ્‍યા એવી સ્‍થિતિ બીજે ઠેકાણે પણ થઈ પણ એ પછીય કૉંગ્રેસે પોતાના સિમ્‍બોલ પર લડવાની હિંમત બતાવી ને તેનું ફળ તેને મળ્‍યું છે. કૉંગ્રેસે હનુમાન કૂદકો લગાવીને પોતાના તાબા હેઠળની નગરપાલિકાઓની સંખ્‍યા સીધી 17 કરી નાખી છે. કૉંગ્રેસનું વર્ચસ્‍વ વઘ્‍યું એ ભાજપ માટે મોટી ચિંતાની વાત છે.